Tussen tuinafval en plantkos | Orania Blog
26 Junie 2017 ~ 2 Kommentare
Tussen tuinafval en plantkos
Die gehalte van ons grond bepaal die gehalte van dit wat ons daarin groei. Plantvoeding is vergelykbaar met wat ons liggame aan voedsel nodig het: 'n plant in arm grond voel soos ons sou voel op 'n dieët van net brood en water. Voeg molm en kompos by en plante voel soos ons op 'n gebalanseërde dieet – vol energie – en hulle wys dit!
Dit maak geen sin om te betaal om jou tuinafval te laat wegry net om dit weer te moet aankoop in die vorm van kompos nie. Maak jou eie! Kompos is die nommer een grondregmaker. Sit dit by kleigrond en dit verbeter die dreinering, sit dit by sanderige grond en dit maak dit meer waterhoudened. Met die regte bestanddele reg voor te berei, bevat kompos alle voedingsstowwe wat plante nodig het. Die regte bestanddele vir 'n komposhoop is kombuisafval, tuinafval, grond en perdemis – alles hier op Orania vryelik beskikbaar en, as jy dit reg bou, is dit binne 8 weke of minder gereed om te gebruik.
Molm, die onderwerp van my vorige artikel, is in die klimaatuiterstes van Orania onontbeerlik. Dit hou die temperatuur en vogtigheidsvlakke van die grond meer konstant. Dit beteken dat plante sterker groei- en behulpsame grondorganismes soos erdwurms hul werk beter kan doen. Daar is ook minder onkruid om te trek en, as die molm organies is, voed dit boonop die grond soos dit daarin afbreek. Voorbeelde van organiese molm is basstukke, blare, strooi, neutedoppe en perskepitte. Nie-organiese molm is byvoorbeeld klippe en gruis. Oppas met dié soort want dit neem baie hitte op en kan in 'n sonnige plek wortels naby die grondoppervlakte verbrand. 'n Derde soort is lewende molm in die vorm van vlak-groeiende, kruipende, grondbedekkende plante.
Tussen wat jy nodig het vir molm en kompos, sal jy nooit weer tuinafval uitgooi en as jy boonop jou eie wurmkompos maak, sal gekookte oorskietkos ook nie meer hoef asblik toe te gaan nie. So bou ons daardie geslote stelsel.
2 Reaksies op "Tussen tuinafval en plantkos"
Revo (= EK KOM !) 26 Junie 2017 at 18:19 Permalink
Baie dankie vir so 'n praktiese benadering GABY. My hande juk om daar betrokke te raak en al hierdie basiese dinge toe te pas.
Innige groete, Revo!
Daniel 11 Julie 2017 at 15:44 Permalink
Omdat daar soveel tuinaval tans by die stortingsterrein afgelaai word, en uiteindelik verbrand word om meer spasie vir nog afval te maak, is daar gevolglik 'n oorvloed van organiese materiaal beskikbaar om daardie kompos mee te maak.